### | | | | --- | --- | | | | | --- | | **Byråd** 28. april 2020 Sagsnr. 710-2020-5802 Dok.nr. 710-2020-136042 Kirstine Hansen | | 74.                 Samarbejdsaftale om IV-behandling i nærområdet - Åbent

###

|  |  |
| --- | --- |
| Tidl. politisk behandling |  |
| Forventet sagsgang | SS-U, ØK, BY |
| Lovgrundlag | Sundhedsloven |

###

**SAGENS INDHOLD**

Byrådet skal i denne sag tage stilling til godkendelse af
samarbejdsaftalen om IV-behandling i kommunerne i den midtjyske region.

Samarbejdsaftalen er godkendt af
Sundhedskoordinationsudvalget i [adresse] 19. marts 2020 og sendt til
godkendelse hos kommunerne med henblik på implementering 1. maj 2020.

Formålet med aftalen er at sikre, at borgere, der er i
stand til det, kan modtage IV-behandling (intravenøs behandling) i nærområdet,
fx i eget hjem eller på en lokal sundhedsklinik i stedet for på hospitalet.
Dette giver borgerne bedre mulighed for at fastholde deres funktionsniveau og i
videst muligt omfang opretholde deres normale livsførelse.

Samtidig sikrer aftalen, at kommunerne delvis kompenseres
økonomisk af regionen for de udgifter, der er forbundet med behandlingen.
Aftalen er udarbejdet af Region Midtjylland og kommunerne på baggrund af et
forudgående analysearbejde og en nærmere forhandling.

Med aftalen forpligter Favrskov Kommune sig til:

·
at varetage IV-behandling for borgere fra treårsalderen og op

·
at tilbyde borgerne selvadministration af IV-antibiotika

·
at efterleve medicinordinering fastsat på hospitalet

·
at tilbyde op til tre behandlinger pr. dag i tidsrummet kl.
07.00-00.00 i max.  28 dage.

Aftalen medfører, at det kun er borgere, der ikke selv kan
tage ansvaret for at indtage lægeordineret medicin, der tilbydes behandling på
kommunale sundhedsklinikker. For borgere, der ikke kan transportere sig til en
sundhedsklinik eller et andet kommunalt tilbud, tilbydes IV-behandling i
hjemmet.

IV-behandling er medicinindtagelse, der foregår ved, at
medicinen sprøjtes direkte ind i en blodåre (vene). IV-behandling foregår som
udgangspunkt på hospitalet. Nogle borgere er dog så stabile, at de kan modtage
behandling på en lokal sundhedsklinik eller i eget hjem.

[adresse] har i lighed med andre midtjyske kommuner
tidligere haft en IV-aftale med Region Midtjylland. Aftalen blev opsagt i 2017.
Selv om aftalen er opsagt, så har Social og Sundhed efterfølgende udført
IV-behandlinger hos døende borgere og har således de fornødne kompetencer til
at kunne varetage opgaven under den nye aftale.

Aftalen gælder fra det tidspunkt, den enkelte kommune og
Region Midtjylland indgår en aftale. Aftalen kan opsiges af begge parter med
tre måneders varsel.

Samarbejdsaftalen evalueres i slutningen af 2021.

**VURDERING**

Social og Sundhed vurderer, at aftalen medfører mindre
indgribende sygdomsforløb for borgerne. Med aftalen kan borgerne komme
hurtigere hjem fra hospitalet og komme sig i vante omgivelser efter en
indlæggelse.

Social og Sundhed bakker op om, at der foretages en
undersøgelse af den borgeroplevede kvalitet, som beskrevet i aftalen. Her vil der
ligeledes blive fulgt op på, hvor stort omfanget af IV-behandlinger er, og
hvorvidt de økonomiske forudsætninger er tilstrækkelige.

En stor del af målgruppen for IV-behandling er ældre
borgere i eget hjem og på plejecentre. Da en række af disse som udgangspunkt
ikke er mobile, skal der iværksættes en indsats for at få dem til at komme i de
kommunale sundhedsklinikker. Konkret vil der blive arbejdet med at motivere
borgerne til, at besøg på den lokale sundhedsklinik kobles med andre ærinder.
Derudover vil pårørende blive opfordret til at stå for kørslen af de ældre
borgere til sundhedsklinikkerne.

Aftalen omfatter borgere fra treårsalderen og op. Da
Favrskov Kommune ikke tidligere har forestået IV-behandling af børn, vil det
kræve kompetenceudvikling på området. Det indebærer, at de kommunale
sygeplejersker opkvalificeres i regi af [adresse], der er et samarbejde
mellem [adresse] og Randers, [adresse], [adresse] samt [adresse]
kommuner. Det vil endvidere blive undersøgt, om behandlingen ville kunne
foretages af sundhedsplejen.

Handicaprådet bemærker i deres høringssvar, at det er betryggende,
at behandlinger iværksættes og styres af hospitalet, da det sikrer en kvalitet,
der er sammenlignelig med behandling i hospitalsregi. Handicaprådet gør
opmærksom på, at gennemførelsen af IV-behandling kræver, at de sygeplejefaglige
kompetencer er til rådighed. Der refereres til den aktuelle influenzaepidemi
(COVID-19).

Ældrerådet bemærker i deres høringssvar, at det forventes, at der ved evt.

behandling
på korttidsafsnit ikke vil være økonomiske omkostninger for borgeren. Der
henvises til, at omkostninger forbundet med sengelinned, kost mm. er gratis på
et hospital og således også bør være det, hvis behandlingen skal foregå på et
korttidsafsnit.

Social og Sundhed bemærker, at borgere, der har brug for
IV-behandling, som udgangspunkt vil blive behandlet på kommunens
sundhedsklinikker eller i eget hjem. Der vil være tale om et yderst begrænset
antal borgere, der i en begrænset periode, indtil de er stabiliserede, vil få
brug for IV-behandling på kommunens korttidspladser. Disse borgere vil selv
skulle afholde en daglig udgift på 141 kr. på linje med andre borgere, der
anvender korttidspladserne. Til gengæld vil de med aftalen kunne tilbydes
behandling i kommunen i stedet for at skulle køre til hospitalet.

Høringssvar fra Handicaprådet og Ældrerådet er vedhæftet.

**ØKONOMI**

Hverken regionalt eller kommunalt findes der et solidt
datagrundlag for at vurdere omfanget og potentialet for IV-behandling i
nærområdet.

Den samlede økonomi mellem region og kommune er beregnet ud
fra en forventning om, at der er 4.000 borgere i målgruppen for IV-behandling i
kommunerne i den midtjyske region. Udgifterne estimeres til 16,2 mio. kr.
årligt.  Det er aftalt, at udgifterne fordeles således, at regionen afholder
70% og kommunen afholder 30%.

Afregning for borgernes behandlingsforløb foregår via en
aftalt takststruktur. Det betyder, at et behandlingsforløb beregnes ud fra en
gennemsnitlig timepris for en sygeplejerske og med udgangspunkt i:

·
at en behandling tager 30 minutter

·
at halvdelen af behandlingerne foregår på sundhedsklinik, mens
den anden halvdel foregår i hjemmet

·
at et standardforløb omfatter op til tre behandlinger pr. dag i
gennemsnitligt tre dage

·
at takster alene er gældende for forløb i max. 28 dage og at
forløb over 28 dage aftales særskilt mellem kommune og region.

Hvis Favrskov Kommunes andel af patienter, der er i
målgruppen for IV-behandling svarer til gennemsnittet af det estimerede antal i
Region Midtjylland, vil udgifterne til behandling af Favrskov-borgere udgøre
ca. 600.000 kr. Heraf skal Favrskov Kommune afholde ca. 180.000 kr.

Social og Sundhed vurderer, at det kan blive vanskeligt at
leve op til aftalekravene umiddelbart efter aftalens indgåelse. Ud fra en
faglig vurdering skønnes det, at ca. 35% af borgerne i [adresse] vil
kunne behandles i en sundhedsklinik og at den gennemsnitlige behandlingstid vil
være 35-40 minutter. Derfor er forventningen, at aftalen umiddelbart efter
indgåelse vil koste 250.000-300.000 kr. om året i kommunal medfinansiering.

Udgifterne til IV-behandling forventes i 2020 at kunne
afholdes inden for den nuværende økonomiske ramme. Omfanget af de samlede
udgifter til IV-behandling vil blive vurderet ved tredje budgetopfølgning for
2020.

Aftalen skal evalueres i slutningen af 2021. Her vil der
blandt andet blive fulgt op på, om et større antal borgere har brug for
IV-behandling i eget hjem end antaget.

Den konkrete afregningsmodel mellem Region Midtjylland og
kommunerne er endnu ikke aftalt.

**INDDRAGELSE**

Samarbejdsaftalen har været i høring hos Handicaprådet og
Ældrerådet.

**INDSTILLING**

Direktøren for Social og Sundhed indstiller til Byrådet:

1.    At samarbejdsaftalen om IV-behandling i nærområdet godkendes.

**BESLUTNING**

***Social- og Sundhedsudvalget, 31. marts 2020:***

Fraværende:Ingen

Indstilles godkendt.

***Økonomiudvalget, 21. april 2020:***

Fraværende:Ingen

Indstilles godkendt.

**Bilag**

|  |  |
| --- | --- |
| Endelig samarbejdsaftale for IV-behandling i nærområdet | 710-2020-141588 |
| Høringssvar Handicaprådet | 710-2020-108515 |
| Høringssvar Ældrerådet | 710-2020-108537 |